Mika Keränen

Mika Arto Juhani Keränen (pseudonüüm Mihkel Kera; sündinud 24. novembril 1973 Helsingis) on soome päritolu Eesti lastekirjanik. 

Mika Keränen lõpetas 1992. aastal Kitee gümnaasiumi. Õpingud Ilomantsi aiandustehnikumis ja Eesti põllumajandusülikoolis jäid pooleli, ta lõpetas Tartu ülikooli (eriala eesti keel võõrkeelena) 1999. aastal.  

Aastatel 2002–2006 töötas ta Soomes Eesti Instituudis. Alates 2006. aastast elab ja töötab ta Eestis Tartus. 

Ta on töötanud viis aastat haridusministeeriumis välissuhete talituse nõunikuna ja seejärel kuni jaanuarini 2021 eesti keele ja kirjanduse õpetajana Luunja keskkoolis. 

Mika Keränen on avaldanud luulekogu "Tähelepanekuid noorusaastatest" ning lasteraamatud "Varastatud oranž jalgratas", "Peidetud hõbedane aardelaegas", "Vana roosa maja", "Salapärane lillenäppaja", "Professor Must", "Kuldne Lurich", "Küttepuuvargad", "Jõmmu", "Fantoomrattur" ja "Vanemuise Väits". Tema lastekrimkade sarja tegevus toimub Tartus Supilinnas. Selle linnaosa teemal on ta avaldanud kirjastuse Petrone Print "Minu"-sarjas ka raamatu "Minu Supilinn". Tema teoseid on tõlgitud soome, vene ja läti keelde.

2011. aastal asutas Keränen oma kirjastuse Keropää, mis annab välja tema enda lasteraamatuid. 

Keränen on tõlkinud soome keelde muu hulgas Mehis Heinsaare, Andrus Kivirähki, Hasso Krulli, Veiko Märka ja Wimbergi loomingut. 

Keränen on kirjutanud ka soome keeles. 2014. aastal ilmus tema sulest noorsooromaan "Maaliviivalla" (kirjastus WSOY). 

2015. aasta mais esilinastus Keräneni lasteraamatute põhjal valminud film "Supilinna salaselts". 

Ta on Soome kodanik.

Tunnustus 
 2009 Eesti Kultuurkapitali kirjanduse sihtkapitali aastapreemia ("Peidetud hõbedane aardelaegas")
 2012 Nukitsa konkurss, 2. koht kirjanike kategoorias ("Peidetud hõbedane aardelaegas" (2009), "Vana roosa maja" (2010) ja "Salapärane lillenäppaja" (2011) (sari "Eesti laste krimka"))
2012 Läti parim lasteraamat, 3.–4. klassi laste žürii ("Varastatud oranž jalgratas")
2016 J. Oro nimeline lastekirjanduse preemia
2016 Nukitsa konkurss, 3. koht kirjanike kategoorias ("Kuldne Lurich", "Küttepuuvargad" (sari "Eesti laste krimka", 2014–2015))
2018 Nukitsa konkurss, 2. koht kirjanike kategoorias ("Jõmmu", "Fantoomrattur")
2018 Tartu linnakirjaniku stipendium
2019 Järje Hoidja ("Soome pitsa")

Teoseid
 "Tähelepanekuid noorusaastatest", 2003 (luulekogu)
 "Varastatud oranž jalgratas", Tallinn: Jutulind, 2008, 2. trükk 2010
 "Peidetud hõbedane aardelaegas", Tallinn: Jutulind, 2009
 "Vana roosa maja", Tallinn: Jutulind, 2010
 "Salapärane lillenäppaja", Tartu: Keropää, 2011
 "Armando", Tallinn: Tallinna Keskraamatukogu, 2012
 "Minu Supilinn: tõelise elu mekk", Tartu: Petrone Print, 2012
 "Professor Must", Tartu: Keropää, 2013
 "Maaliviivalla", Helsinki: WSOY, 2014 ("Väravajoonel", Tartu: Keropää, 2014)
 "Kuldne Lurich", Tartu: Keropää, 2014
 "Küttepuuvargad", Tartu: Keropää, 2015
 "Jõmmu", Tartu: Keropää, 2016
 "Fantoomrattur", Tartu: Keropää, 2017
 "Khaba ja Nebra", Tartu: Keropää, 2018
 "Soome pitsa",Tartu: Keropää, 2019
 "Vanemuise väits", Tartu: Keropää, 2020
 "Minu Karjala : dam, di-di-dam!", Tartu: Petrone Print, 2022

Viited

Artikleid
 "Mika Keränen: Eestis on väga hea elada kui uudiseid väldid ja internetis ei käi ning blokid sõpru, kes ära hakkavad pöörama!" Maaleht, 02.12.2020
 "Las kirjanik räägib, kuidas asjad on" Postimees, 02.06.2011

Välislingid

 Mari-Liis Hüvato "Tartusoomlasel Mihkel Keral pole kiiret kuskile" Postimees, 16. juuli 2004
 Evar Post "Froteemees Mika" Pere ja Kodu, veebruar 2008
 Veiko Märka "Eesti lastekrimka ­Karjala vutifännilt" Eesti Ekspress, 22. jaanuar 2009
 "Tartust ei lahku ma enam kunagi" Maaleht, 19. detsember 2009
 Helen Peterson "Mika Keränen, tõelist elu mekkimas" Eesti Naine, 29.05.2012 (intervjuu)
 Merilyn Merisalu "Karjalast pärit Tartu patrioot" Universitas Tartuensis, 4. oktoober 2012
 Madis Jürgen "Elu ühes päevas: Mika Keränen" Eesti Ekspress, 8. juuni 2013
Ahjualune, Vikerraadio, 22. veebruar 2015

Eesti lastekirjanikud
Eesti luuletajad
Eesti tõlkijad
Eesti soomlased
Tartu Ülikooli filosoofiateaduskonna vilistlased
Sündinud 1973